钦定古今图书集成/明伦汇编/家范典/第015卷 > 礼记 > 《内则》
## 钦定古今图书集成/明伦汇编/家范典/第015卷 > 礼记 > 《内则》

《由命士》以上，父子皆异宫。昧爽而朝，慈以旨甘；日出
而退，各从其事；日入而夕，慈以旨甘。

〈陈注〉郑氏曰：“异宫，崇敬也。”〈大全〉张子曰：“古者有东宫、西宫，有南宫、北宫，异宫而同财，此礼亦可行。古人虑远，目下虽似相疏，其实如此，乃能久相亲。盖数十百口之家，自是饮食衣服难为得一，故大庖则同之，小庖则异之，不为害。又异宫乃容子得伸其私，所以避子之私也。”　严陵方氏曰：“尊卑之际，辨则敬，同则亵。故父子坐不同席，居必异宫，所以”致其敬也。然责贵者，其礼宜详，责贱者，其礼宜略，故由命士以上，然后父子异宫也。《周官典命》：“子男之士不命”，则士固有不命者矣。

又

由命士以上及大夫之子，旬而见。

〈陈注〉《注》“读旬为均”，谓适子妾子有同时生者，虽是先生者先见，后生者后见，然皆在夫未与妇礼食之前，故曰均而见也。应氏曰：“子固以礼见于父，父则欲时时见之，又不可渎，故每旬而一见之。若庶人则简略易通，故不必以旬而见。”